O‘zbekiston maktablarida o‘quv yilini 14-sentabrdan boshlash taklifi kiritildi

O‘zbekistonda bu yilga o‘quv yilini 14-sentabrdan boshlash taklifi kiritildi. Bu haqda xalq ta’limi vaziri Sherzod Shermatov ma’lum qildi.

 Sherzod Shermatov.
Qayd etilishicha, hozirda vazirlik 3 ta ssenariy bo‘yicha ishlamoqda. Bular an’anaviy maktabni ochish, onlayn maktab orqali o‘qitish va ham an’anaviy, ham onlayn – aralash (gibrid) ssenariy.
Vazirning yozishicha, Telegram orqali deyarli 1 million foydalanuvchi qatnashgan so‘rovnomada 70 foiz ota-ona bola sog‘lig‘idan xavotirda bo‘lib, uyda o‘zi onlayn o‘qitishi mumkinligi, 30 foizi esa pandemiya sharoitida ham farzandini maktabga yuborishini bildirgan.
“Shuning uchun aholini ko‘proq qatlamini rozi qilishni inobatga olib, faqat 3-ssenariy, ya’ni ota-onalarning o‘zlariga tanlash huquqini berish eng optimal variant bo‘lib turibdi.
Bir tomondan, internetda ba’zi davlatlarda maktablar ochilib, kasallik ko‘payishi natijasida qaytadan yopilgani, bolalar o‘zi kuchli kasallanmasa-da, kattalarga qaraganda kuchliroq virus tashuvchisi bo‘lishi mumkinligi haqida xabarlar tarqalyapti.
Ikkinchi tomondan, bu virusdan yaqin orada qutulmasligimizni, vaksina ishlab chiqilgan taqdirda ham uni barcha xavfsizlik sinovlaridan o‘tkazishga va ishlab chiqarib, bizga yetib kelishiga ancha vaqt ketishi ham aniq. Shunga ushbu vaqt davrida farzandlarimiz bilim olishdan orqada qolib ketmasliklari zarur.
Karantin qoidalarining yumshatilishi kasallik holatlarining ortishiga olib kelishi mumkinligi, ularni davolashga ham qo‘shimcha vaqt talab etilishi kerakligi hamda o‘qish boshlanishidan avval ularni davolab, kamaytirish muhimligi kabi faktorlarni inobatga olgan holda ekspertlar fikridan kelib chiqib, bu yilgi o‘quv yilini 14 sentabr – dushanba kunidan boshlash taklif sifatida kiritildi”, – deydi Sherzod Shermatov.
Vazirning qayd etishicha, bir hafta oldin sinov tariqasida virus tarqalmagan, xavfsiz hududlardagi ba’zi kichik maktablarni ochish, ushbu jarayonda barcha choralarni to‘liq va to‘g‘ri amalga oshirilishini o‘rganib chiqish ham rejalashtirilgan. Maktabga o‘quvchilarning bir vaqtda kelmasligi, kirayotganda isitmasi o‘lchanishi, barcha darslar bir sinf xonasida o‘tilishi, tanaffusda sinf havosi shamollatilishi, o‘quvchilarga ijtimoiy masofani saqlashni tushuntirish kabi qator talablar ishlab chiqilib, joylardagi barcha maktablarda ijrosini ta’minlanish choralari ko‘rilish kerakligi ma’lum qilingan.
“Bugun-erta barcha maktablarda ota-onalardan so‘rovnomalar o‘tkazilmoqda. Bizga har bir ota-onaning fikri muhim. Iltimos, ushbu so‘rovnomada faol qatnashing! Pandemiya sharoitidan kelib chiqib, aynan sizning farzandingiz maktab ochilganda maktabga borib o‘qiydimi yoki uydan onlayn o‘qiydimi, degan savolga faqat siz javob bera olasiz! Bizga esa bu so‘rovnomalar barcha maktablar kesimida aniq, obyektiv holat bo‘yicha ma’lumotni yig‘ishga imkon beradi.
Maktablar qayta ochilishi, ta’limni aralash ko‘rinishda tashkil etish, albatta, maktab jamoasiga qo‘shimcha mas’uliyat va vazifalar yuklaydi. Shuning uchun ushbu jarayonlarda hurmatli ota-onalarimizdan pedagoglar mehnatini ham qadrlashlarini so‘rab qolamiz!”, – deydi xalq ta’limi vaziri.
Avvalroq 24-avgust kuni bosh vazir Abdulla Aripov boshchiligida Xalq ta’limi tizimiga doir videoselektorda O‘zbekistonda 7-sentabrdan epidemiologik vaziyat yaxshi bo‘lgan ayrim hududlarda tajriba tariqasida maktablar ochilishi,  14-sentabrdan esa barcha hududlardagi maktablar faoliyatiga ruxsat berilishi haqida ma’lum qilingan edi.